b"\n_START_ARTICLE_\nCan Panxo\n_START_SECTION_\nDescripci\xc3\xb3\n_START_PARAGRAPH_\nSituat dins del nucli antic de la poblaci\xc3\xb3 de l'Escala, al bell mig de la pla\xc3\xa7a de la Sardana, formant cantonada entre aquesta i els carrers Santa M\xc3\xa0xima i Enric Serra. Situat enfront de la Platja del nucli antic._NEWLINE_Edifici plurifamiliar de planta rectangular, distribu\xc3\xaft en planta baixa, tres pisos i altell, amb la coberta plana utilitzada com a terrat. Majorit\xc3\xa0riament, les obertures presents a l'edifici es corresponen amb balcons, tant exempts com correguts, d'obertura rectangular i amb els emmarcaments motllurats, tot i que for\xc3\xa7a restitu\xc3\xafts. Hi ha per\xc3\xb2 alguns elements de la construcci\xc3\xb3 original que han persistit. De la fa\xc3\xa7ana al carrer Enric Serra destaca un petit portal rectangular bastit amb carreus de pedra originals, mentre que a la del carrer Santa M\xc3\xa0xima hi ha una finestra quadrada bastida amb quatre carreus de pedra i un portal d'arc rebaixat adovellat. La fa\xc3\xa7ana orientada al mar conserva, entre les obertures, quatre pilastres bastides amb carreus de pedra ben desbastats i capitells motllurats, que sostenen el balc\xc3\xb3 corregut de la primera planta. A la part superior d'una de les cantonades de l'edifici es conserva el basament motllurat de pedra d'una possible garita desapareguda._NEWLINE_Tota la construcci\xc3\xb3 \xc3\xa9s bastida amb pedra desbastada de diverses mides lligada amb morter, amb les cadenes cantoneres amb carreus escairats.\n_START_SECTION_\nHist\xc3\xb2ria\n_START_PARAGRAPH_\nCal Panxo forma part de les primitives tavernes on es servia vi i porcions de menjar els dies de mal temps, o quan els pescador acabaven de feinejar. Cal Panxo antigament ocupava solament el segon pis, on es trobava tamb\xc3\xa9 la sala de ball Las Delicias. Als baixos hi havia un altre caf\xc3\xa8 anomenat Can Trenta."